DECRETO 27/2009, do 12 de febreiro, polo que se dispón a urxente ocupación dos bens e dereitos afectados polo proxecto sectorial de incidencia supramunicipal para o novo Hospital de Vigo.
CONSELLERÍA DE SANIDADE — III. OUTRAS DISPOSICIÓNS — 16/02/2009

O Consello da Xunta de Galicia, na súa reunión do día 30 de abril de 2008, adoptou o acordo de declarar a incidencia supramunicipal do proxecto sectorial para o novo Hospital de Vigo, promovido polo Servizo Galego de Saúde, conforme o establecido no artigo 22.4º da Lei 10/1995, do 23 de novembro, de ordenación do territorio de Galicia, quedando definitivamente aprobado o referido proxecto na reunión do Consello da Xunta de Galicia do día doce de febreiro de dous mil nove.
A situación sanitaria de atención especializada en Vigo vén determinada pola presenza de cinco centros hospitalarios o C.H. Xeral-Cíes, o Hospital Meixoeiro, o Hospital Nicolás Peña, o Hospital Rebullón, e a necesidade de complementar os servizos públicos de atención especializada coa utilización, mediante un concerto singular dun hospital privado, o hospital Povisa.
A construción dun novo Hospital en Vigo vén paliar as deficiencias actuais no sistema de atención especializada da área de Vigo, entre as que se poden citar as seguintes: a situación do Hospital Rebullón moi limitado para a prestación de servizos; a prestación da asistencia á poboación que segue estando distribuída e fragmentada en varios centros; a área de Vigo é das poucas que teñen un crecemento demográfico claro; ao tratarse o hospital xeral dun hospital arquitectonicamente limitado, cunha estrutura antiga e cun número importante de obras ao longo da súa historia estaba afectando de xeito importante, nalgúns casos, unha correcta relación funcional entre diferentes áreas do centro; e a necesidade de actualizar a carteira de servizos de atención especializada na área de Vigo, sobre todo tendo en conta que os centros son referencia para pacientes do resto da provincia de Pontevedra e de Ourense.
O modelo asistencial queda configurado pois arredor dun esquema de xestión integrada do Complexo Hospitalario Universitario de Vigo, que comprenderá todas aquelas áreas de actividade nas que a coordinación dos recursos dispoñibles nos centros que o compoñen engada valor, cun funcionamento coordinado coa rede de servizos sanitarios especializados e coa atención primaria co fin de garantir a continuidade dos coidados.
O novo Hospital de Vigo deberá atender uns tres mil procesos de hospitalización convencional máis ca na actualidade. Deberá ter os servizos e unidades de referencia necesarios para atender todos os procesos da poboación non só da área de saúde de Vigo senón tamén da rexión sur de Galicia atendendo ao seu papel de hospital de referencia rexional de alta especialización.
Considérase xustificada a declaración de urxente ocupación pola necesidade de dotar a área dos recursos necesarios para prestar unha atención sanitaria de calidade, pola súa incidencia favorable na prestación dunha actividade asistencial máis eficaz, de acordo co artigo 32 da Lei 8/2008, do 10 de xullo, de saúde de Galicia, que recolle como principios do Sistema Público de Saúde de Galicia, entre outros, os principios de adecuación das prestacións sanitarias ás necesidades de saúde da poboación; a calidade dos servizos e a mellora continúa, cunha énfase especial na calidade da atención clínica e da organización dos servizos, nunha atención personalizada e humanizada; a eficacia, efectividade e eficiencia na xestión do Sistema Público de Saúde de Galicia.
Así, tanto a necesidade de incrementar a carteira de servizos da área como o incremento constante na demanda de atención sanitaria dunha poboación en crecemento demográfico constante, aconsellan a posta en funcionamento, no prazo máis axiña posible, do novo Hospital de Vigo.
Polo exposto, cómpre acudir ao procedemento de expropiación urxente previsto na Lei de expropiación forzosa, do 16 de decembro de 1954.
Os bens e dereitos en que se concreta a declaración de urxente ocupación aparecen recollidos e valorados no antes mencionado proxecto sectorial de incidencia supramunicipal.
A competencia para a declaración de urxente ocupación correspóndelle ao Consello da Xunta de Galicia, en virtude do previsto no artigo 52 da Lei de expropiación forzosa.
Na súa virtude e, en aplicación do establecido no artigo 28.2º do Estatuto de autonomía de Galicia e dos artigos 10 e 52 da Lei de expropiación forzosa, por proposta da Consellería de Sanidade, e logo de deliberación do Consello da Xunta de Galicia, na súa reunión do día doce de febreiro de dous mil nove,
DISPOÑO:
Artigo único.-Declarar a urxente ocupación dos bens e dereitos, que se concretan no expediente administrativo instruído, para os efectos de expropiación, para a execución das obras previstas no proxecto sectorial de incidencia supramunicipal para o novo Hospital de Vigo.
Santiago de Compostela, doce de febreiro de dous mil nove.
Emilio Pérez Touriño
Presidente
María José Rubio Vidal
Conselleira de Sanidade